Mette Thiesen (DF), 2024-01-16:
Voldtægt er en fuldstændig frygtelig forbrydelse.
Det tror jeg sådan set vi alle sammen kan blive enige om.
Men som der fuldstændig rigtigt bliver sagt heroppe fra talerstolen, er det at blive anmeldt falsk for en voldtægt og at blive udsat for den skyld og skam, det er at være falsk anklaget for en forbrydelse så grov, også helt horribelt.
Der blev indført den her nye voldtægtsbestemmelse i 2001.
Vi har altså faktisk haft en del år til at skabe et forholdsvis stort grundlag for at lave en undersøgelse, både i forhold til sigtelser, men sådan set også afsagte domme.
De nylig trukne tal fra Rigsadvokaten den 6. januar viser, at der er afsagt 509 domme efter den nye bestemmelse.
Det burde altså være et ret godt grundlag for at lave den her undersøgelse, og oveni kommer jo så alle de anmeldte voldtægter, som selvfølgelig også skal med, hvis vi skal tegne det her samlede billede, som ligger i undersøgelsen tilbage fra 2009.
Når man laver en lov, hvor vi ved, at fire ud af ti unge mænd faktisk ikke ved, hvad samtykke er, og når vi har en justitsminister, som sammen med det samlede embedsværk ikke engang på et samråd kan svare helt klart og kontant på, om der i en konkret sag foreligger et samtykke, og når vi ser eksempler på, at et enkelt udsagn har været det eneste bærende bevis for en domsafsigelse i forhold til at blive dømt for en voldtægt, og når vi ser ganske unge mænd, som bliver idømt hårde straffe for noget, som de ikke engang selv ved de har gjort, så er vi nødt til som ansvarlige lovgivere at kigge det efter i sømmene.
Det burde vi sådan set generelt gøre med al lovgivning, men i særdeleshed ved en lovgivning som den her er vi simpelt hen nødt til at gå fuldstændig systematisk til værks.
I 2009 blev der lavet en undersøgelse, der hedder »Voldtægt der anmeldes – Del IV: Mændene«, og det er jo sådan set bl.a. det, der ligger i det forslag fra Socialistisk Folkeparti, som vi behandler i dag.
Vi havde nok skrevet gerningsmænd, eller det havde vi, men lad nu det ligge, for det er et godt forslag.
Selvfølgelig skal vi have undersøgt det her til bunds.
Det er sådan set ikke kun mig, der siger det; det er sådan set også juraprofessorer, forsvarsadvokater og alle mulige andre, der siger det, og som også siger, at der faktisk er nogle ret store retssikkerhedsmæssige problematikker.
Det er vi nødt til at tage meget, meget alvorligt.
I Dansk Folkeparti så vi gerne, at man straffede langt hårdere for voldtægt.
Vi så gerne, at man havde minimumsstraffe.
Men vi er også nødt til at være hundrede procent sikre på, at vi har en voldtægtsbestemmelse, som ikke forårsager justitsmord, og det er jeg ikke hundrede procent sikker på at vi har i dag.
Så det her er en bunden opgave, hvis man reelt set mener, at det her område er vigtigt.
Det gør vi i Dansk Folkeparti, så derfor støtter vi selvfølgelig det her forslag.
Vi kommer selv til at fremsætte et beslutningsforslag om at kulegrave hele det her område og i øvrigt også loven, for det synes vi sådan set vi skylder, ikke alene alle i de rigtig, rigtig ulykkelige sager, hvor både kvinder og mænd bliver udsat for voldtægt, men sådan set også dem, som uretmæssigt bliver anmeldt for voldtægt, og dem, som jeg er ret overbevist om uretmæssigt også er blevet dømt for voldtægt, jævnfør den her bestemmelse.
Så vi støtter forslaget.